Ана Ахматова
Венеция

Превод от руски: Иван Николов, 1974

chitanka.info

Златен гълъбарник над вода,

цяла в отражения зелени,

заличават ветрове солени

врязана от лодките следа.

Колко нежни образи край мен!

Пълна е с играчки всяка лавка:

лъв със книга, везан на възглавка,

лъв със книга, в мрамора вграден.

И небе с мъглива красота,

сякаш стар художник го полага…

Ширно ми е в тая теснота,

леко ми е в тоя зной и влага.

1912

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.